O **Fußball-Club St. Pauli** é un club polideportivo alemán con sede no barrio de Hamburgo de Sankt Pauli (Hamburg-Mitte). A sección de fútbol é a de maior importancia do club, mais tamén posúe equipos de rugby, fútbol americano, béisbol, boxeo, xadrez, ciclismo ou balonmán, entre outros.

Na tempada 2003-04 descenderon até a Regionalliga, nese momento a terceira división do fútbol en Alemaña, e permaneceron alí durante catro anos. En 2007 o St. Pauli ascendeu de novo á 2. Fußball-Bundesliga, división na que compite actualmente tras descender en 2011 da 1. Bundesliga, máxima categoría do fútbol xermano.

Aínda que a nivel futbolístico o equipo non obtivo demasiados éxitos, é amplamente recoñecido por ser un club de culto debido ás súas peculiaridades únicas, entre as cales está o uso de bandeiras piratas como emblema oficioso, competir nun torneo internacional de seleccións co nome de "República de St. Pauli" ou declararse antifascista nos propios estatutos do club.

Historia
--------

### Primeiros anos

St. Pauli cara ao 1900.
O club fundouse en 1899 como un grupo informal de entusiastas do fútbol dentro da *Hamburg-St. Pauli Turn-Verein 1862*. Este equipo non xogou o seu primeiro partido até 1907. Fundado oficialmente o 15 de maio de 1910, o club xogou como "St Pauli TV" na Kreisliga Groß-Hamburgo (*Alsterkreis*) até 1924 cando se formou por separado un equipo de fútbol chamado Fußball-Club St. Pauli.

O equipo xogou como un insignificante "equipo de metade de táboa cara abaixo" até a creación do primeiro equipo en 1934 na *Gauliga Nordmark*, competición de primeiro nivel, unha das dezaseis divisións creadas na reorganización de fútbol alemán que ocorreu durante o Terceiro Reich. O Sankt Pauli descendeu de categoría inmediatamente, pero volveron de novo á máxima competición en 1936. Tras descender outra vez en 1940, o "St Pauli" reaparecería na *Hamburgo Gauliga* en 1942, onde xogaría até o final da segunda guerra mundial.

### O fútbol da posguerra

Tribuna Sur do estadio.
Despois da guerra, o club volveu xogar na *Oberliga Nord* en 1947. Unha grande actuación na tempada 1947-48, na cal finalizou en segundo posto, levou ao St. Pauli á súa primeira participación importante no campionato nacional. O equipo chegou ás semifinais onde foron eliminados ao caer por 2 a 3 ante os futuros campións, o 1. FC Nürnberg. O club seguiu xogando ben durante principios dos anos 1950, mais era incapaz de acadar o nivel de rivais como o Hamburger SV, terminando no segundo posto en cinco do sete seguintes tempadas e quedando eliminado nas primeiras roldas en cada unha das súas participacións no campionato nacional desde 1949 a 1951. Na segunda metade da década dos 1950 e principios dos anos 1960, o St. Pauli foi superado por rivais como o Werder Bremen e o VfL Osnabrück, sendo incapaz de superar os cuartos de final.

### Promoción á Bundesliga

En 1963, fundouse a Bundesliga, a nova liga profesional de primeira división de Alemaña Occidental. Equipos como o Hamburgo, o Werder Bremen ou o Eintracht Braunschweig uníronse á liga tras terminar nos primeiros postos da *Oberliga Nord*, mentres que o St. Pauli permaneceu na segunda división (*Regionalliga Nord*). O éxito da Bundesliga e o crecemento de fútbol profesional en Alemaña Occidental levou á formación da 2. Bundesliga en 1974. O St. Pauli formou parte da nova liga e en 1977 logrou ascender á Bundesliga grazas a quedar campión da súa división. O equipo descendeu tras xogar unicamente unha tempada na Bundesliga.

O regreso do club á 2. Bundesliga foi tamén efémero. En 1979, ao bordo da bancarrota, negóuselle a licenza para a tempada seguinte e foi relegado á *Oberliga Nord* (III División). Os bos resultados do equipo á fronte da competición en 1981 e 1983 non viñeron acompañados por unha boa situación financeira. En 1984, o club suficientemente saneado, recuperou a categoría ascendendo á 2. Bundesliga, por diante da sección afeccionada do *Werder Bremen*, que en realidade terminara dous puntos diante St. Pauli, pero non podían xogar a promoción.

### Un club "de culto"

Bandeira pirata utilizada polos seareiros e o club.
Foi a mediados dos anos 1980 cando o St. Pauli comezou a transición de club tradicional a un club de culto. O cambio comezou coa mudanza dos seus terreos de xogo ao peirao de St. Pauli, preto do famoso *Reeperbahn* de Hamburgo, centro da vida nocturna da cidade e do barrio vermello. Así, de maneira espontánea xurdiron os ideais alternativos do club: a política de esquerdas (comunismo e socialismo), anarquismo, pola que se inclina o club, e a atmosfera festiva característica dos seus partidos.

O St. Pauli converteuse no primeiro equipo en Alemaña en prohibir oficialmente os símbolos da dereita nacionalista e as actividades fascistas, nunha época en que estas correntes inspiraban o vandalismo no fútbol. En 1981, o equipo tiña unha asistencia media de só 1.600 espectadores por partido: antes de finais dos anos 1990 esa media aumentou a 20.000 espectadores por partido.

Foi tamén durante a década de 1980 cando o primeiro equipo comezou a ser asociado co símbolo que adoptaron os seus seareiros: a caveira con ósos cruzados, que chegou a ser o seu propio emblema non oficial do club. Este símbolo estivo sempre asociado ao barrio de Sankt Pauli dun ou doutro xeito. Hamburgo foi a cidade adoptiva do pirata máis famoso de Alemaña, Klaus Störtebeker, pero o que debe ser acreditado como introdutor do símbolo no club é, probablemente, Doc Mabuse, o cantante dunha banda punk de Hamburgo que, como conta a lenda, tomou por vez primeira a bandeira dun posto ao pasar a través do Hambuerger Dom, bébedo no seu camiño cara ao Millerntor-Stadion.

Pub "Jolly Roger" frecuentado por seareiros do club.
Na década de 1990, os medios de comunicación alemás espallaron a imaxe de culto do club, centrándose na parte punk dos seareiros nas emisións de televisión dos partidos. Nese momento, os medios de comunicación tamén empezaron a establecer alcumes como *Freibeuter der Liga* ("bucaneiros da liga"), así como *das Freudenhaus der Liga* ("Bordel da liga", aínda que tamén significa literalmente "Casa de ocio").

O St. Pauli estivo ascendendo e descendendo da Bundesliga no transcurso dos seguintes doce anos. O club mesmo descendeu á Oberliga (terceira división) na tempada 1984-85, mais gañou o campionato ao ano seguinte regresando á 2. Bundesliga. Tras dous bos anos ascende, e permanece durante tres tempadas na 1. Bundesliga (1988-1991). Logo pasa outras catro tempadas seguidas en 2. Bundesliga, para posar outras dúas na máxima categoría (1995-1997, para volver a descender.

### No novo milenio

Conmemoración no 100 aniversario do club.
En 2001-02 o club logrou xogar na 1. Bundesliga. Esta aventura case levou á bancarrota ao club que tivo que levar a cabo iniciativas chamadas "Retteraktion" para liquidar a súa débeda. Imprimíronse camisetas coa imaxe do club rodeada pola palabra "Retter" (salvador) e lográronse vender máis de 140.000 en tan só seis semanas. Tamén se organizou un partido benéfico contra o Bayern München para tentar rescatar ao club e sanealo economicamente. O club tamén foi activo en accións benéficas e humanitarias. En 2005 o club, o equipo e os seareiros iniciaron a campaña *"Viva con auga de Sankt Pauli"*, coa que se reuniu diñeiro para dispensadores de auga para escolas de Cuba.

Durante a tempada 2005-06, o equipo gozou dun éxito sen precedentes na DFB Pokal, vencendo ao Wacker Burghausen, ao Bochum e ao Hertha Berlin e, nos cuartos de final o día 25 de xaneiro de 2006 ao Werder Bremen por 3-1 nun Millerntor-Stadion cheo, conseguindo un lugar nas semifinais da Copa de Alemaña. Cos triunfos o club conseguiu ingresar aproximadamente 1 millón de euros en concepto de dereitos de TV e patrocinios. Tras as súas vitorias na DFB Pokal, o club tamén lanzou unha nova liña de camisetas coa lema "Wir sind Pokal" (*Somos a Copa*). O diario Bild titulou despois "Wir sind Papst" (*Somos o Papa*). O St. Pauli foi finalmente eliminado da copa ao caer fronte ao Bayern München o 12 de abril por 3-0 cun gol de Owen Hargreaves e dous de Claudio Pizarro.

Despois do éxito conseguido na tempada 2006/2007 na Regionalliga Nord (na cal finalizou 1º), o equipo ascendeu á 2. Bundesliga. Na tempada 2009-10 volveu conseguir un novo o ascenso á máxima categoría do fútbol xermano, mais descenderon a falta dunha xornada para a finalización do campionato, rematando no último posto.

Estadio
-------

Fachada do estadio.

*Artigo principal**:* Millerntor-Stadion.
O fogar do club é o Millerntor-Stadion. A construción do estadio comezou en 1961, pero a súa terminación foi atrasada porque había inicialmente rede de sumidoiros no lugar, facendo que non se puidesen xogar os partidos con choiva. Tivo orixinalmente capacidade para 32.000 espectadores, pero o número de asentos reduciuse estes últimos anos por motivos de seguridade. En 1970, o estadio foi rebautizado como Wilhelm Koch, en honra dun presidente anterior do club, pero isto causou polémica, xa que se descubriu que fora un membro do Partido Nazi durante a guerra, así que o nome foi cambiado de novo a Millerntor en 1999.

Actualmente, o estadio está a ser remodelado. A obra require unha reconstrución total do estadio (ampliación da capacidade, novas graderías etc) e espérase que sexa terminada en 2014 e teña un custo de ao redor de 30 millóns de euros. A capacidade será de 30.000 espetadores. O estadio está localizado preto do Heiligengeistfeld e supervisado pola torre Flak (un búnquer para a defensa antiaérea da segunda guerra mundial). Pódese chegar ao estadio sinxelamente coa liña U3 do metro de Hamburgo, estacións de St. Pauli e Feldstraße.

Seareiros
---------

Logo nun vehículo.
O FC. St Pauli goza de certa fama polo carácter antifascista dos seus seareiros: a maior parte dos seareiros do equipo considéranse a si mesmos como antirracistas, antifascistas e antisexistas, e isto en ocasións tróuxolles conflito con neonazis e hooligans. A organización ten unha postura aberta contra o racismo, o fascismo, o sexismo, e a homofobia e incorporou esta posición nos seus estatutos. Os partidarios do equipo tradicionalmente participan en manifestacións no distrito de St. Pauli, incluíndo aqueles sobre o aloxamento de baixos ingresos como o Hafenstraße e Bambule. O centro de actividade dos fans é o "Fanladen St. Pauli". O orgullo do club, é ter o número máis grande de admiradoras en todo o fútbol alemán. En 2002, a publicidade para a revista de homes "*Maxim*", foi retirada do estadio en resposta ás protestas de seareiras, sobre as imaxes sexistas de mulleres nos anuncios.

O grupo Ska-punk Kollmarlibre coas camisolas do St. Pauli.
O St. Pauli é tamén un símbolo mundial para o punk e subculturas relacionadas. O logo non oficial e os xerseis marróns e brancos do equipo a miúdo eran levados por artistas internacionais como Asian Dub Foundation, The Gaslight Anthem ou Panteón Rococó. Turbonegro gravou unha versión especial da súa canción *I Got Erection* coa letra adaptada en alemán para o St. Pauli. Bad Religion xogou un partido de caridade contra o terceiro equipo de St. Pauli no ano 2000. O líder de KMFDM, Sascha Konietzko é natural de Hamburgo e recoñecido seareiro do St. Pauli, unha vez colocou un enorme cadro dun puño que rompe unha esvástica na páxina principal da súa banda, co título *St. Pauli gegen Rechts!* (St Pauli contra os Nazis). Un dos seareiros máis notables é Andrew Eldritch, o líder da banda The Sisters of Mercy. Na xira de 2006 Sisters Bite The Silver Bullet Eldritch levou a famosa camisa Totenkopf. Músicos alemáns, como: Fettes Brot, Die Ärzte, o cantante Bela B, Kettcar, Tomte e moitas outras bandas son seareiros recoñecidos do St. Pauli.

Os partidos do St. Pauli no Millerntor-Stadion teñen unha media de asistencia maior que calquera outro equipo na segunda división alemá, e a miúdo superior que os de equipos de primeira división. Un estudo recente estimou que o equipo ten aproximadamente 11 millóns de admiradores en todas partes de Alemaña. O club tamén é famoso polos seus estreitos vínculos co Celtic F.C. de Glasgow (Escocia). De feito, moitos seguidores do St Pauli acoden a ver partidos de competicións organizadas pola UEFA en Europa Central. Cando o Celtic xoga en casa, pódense apreciar moitas bufandas do St Pauli na bancada, e mesmo a tenda oficial online do Celtic vende produtos do St Pauli. Hai aproximadamente 200 clubs de fans certificados, moitos deles fóra de Alemaña.

Xogadores
---------

### Cadro actual

*Datos do 22 de novembro de 2011.*
Benedikt Pliquett.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Nº | Posto | País | Xogador |
| --- | --- | --- | --- |
| 1 | POR | Alemaña | Benedikt Pliquett |
| 2 | DEF | Alemaña | Moritz Volz |
| 3 | DEF | Alemaña | Lasse Sobiech |
| 4 | DEF | Alemaña | Fabio Morena |
| 5 | DEF |  | Carlos Zambrano |
| 6 | MED | Alemaña | Patrick Funk |
| 7 | DIA | Alemaña | Rouwen Hennings |
| 8 | MED | Alemaña | Florian Bruns |
| 9 | DIA | Alemaña | Marius Ebbers |
| 10 | MED | Alemaña | Charles Takyi |
| 11 | DEF | Alemaña | Ralph Gunesch |
| 13 | POR | Alemaña | Philipp Tschauner |
| 14 | DIA | Croacia | Petar Slišković |
| 16 | DEF | Alemaña | Markus Thorandt |
| 17 | MED | Alemaña | Fabian Boll |

 |  | 

| Nº | Posto | País | Xogador |
| --- | --- | --- | --- |
| 18 | MED | Alemaña | Max Kruse |
| 19 | DIA |  | Mahir Saglik |
| 20 | DEF | Alemaña | Sebastian Schachten |
| 22 | DIA | Alemaña | Fin Bartels |
| 23 | DIA | Alemaña | Deniz Naki |
| 24 | DEF | Alemaña | Carsten Rothenbach |
| 25 | MED | Alemaña | Kevin Schindler |
| 27 | DEF | Alemaña | Jan-Philipp Kalla |
| 30 | MED | Alemaña | Dennis Daube |
| 31 | MED | Alemaña | Deniz Herber |
| 32 | DEF |  | Davidson Drobo-Ampem |
| 33 | POR | Alemaña | Ole Springer |
| 34 | POR | Alemaña | Arvid Schenk |
| 35 | MED | Alemaña | Petar Filipović |

 |

### Destacados

Internacionais

|  |  |
| --- | --- |
| * Bosnia e Hercegovina Zlatan Bajramović
* Deniz Barış
* Alemaña Alfred Beck
* Morten Berre
* Paul Caligiuri
* República Popular da China Yang Chen
* Cory Gibbs
* Finlandia Ari Hjelm
* Croacia Ivan Klasnić
* República Checa Ivo Knoflíček
* Eslovaquia Ján Kocian
* Irán Ali Reza Mansourian
 | Logo do Club no estadio.* Frantz Mathieu
* Michél Mazingu-Dinzey
* Alemaña Karl Miller
* Tore Pedersen
* Carlos Augusto Zambrano
* Alemaña Ingo Porges
* Alemaña Christian Rahn
* Richmar Siberie
* Unión Soviética Yuri Savichev
* Alemaña Helmut Schön
* Ive Sulentic
* Dinamarca Niels Tune-Hansen
 |

Equipo ideal
En 2010, como parte dos actos de celebración do 100 aniversario do club, os fans votaron aos seguintes xogadores como os mellores da historia do club:

|  |  |
| --- | --- |
| * Alemaña Klaus Thomforde
* Alemaña André Trulsen
* Alemaña Walter Frosch
* Alemaña Karl Miller
* Alemaña Dirk Dammann
* Michél Mazingu-Dinzey
 | * Alemaña Thomas Meggle
* Alemaña Jürgen Gronau
* Alemaña Harald Stendner
* Alemaña Peter Osterhoff
* Alemaña Franz Gerber
 |

Adestradores
------------

|  |  |
| --- | --- |
| * Alemaña Otto Westphal (1963-64)
* Alemaña Kurt Krause (1964-65)
* Alemaña Erwin Türk (1970-71)
* Alemaña Edgar Preuß (1971-72)
* Alemaña Karl-Heinz Mülhausen (1972-74)
* Alemaña Kurt Krause (1974-76)
* Alemaña Diethelm Ferner (1976-78)
* Alemaña Sepp Piontek (1978-79)
* Alemaña Michael Lorkowski (1982-86)
* Alemaña Willi Reimann (1986-87)
* Alemaña Helmut Schulte (1987-91)
* Alemaña Horst Wohlers (1991-92)
* Alemaña Josef Eichkorn (1992)
* Alemaña Michael Lorkowski (1992)
 | Michél Mazingu-Dinzey* Alemaña Josef Eichkorn (1992-94)
* Alemaña Uli Maslo (1994-97)
* Alemaña Klaus-Peter Nemet (1997)
* Alemaña Eckhard Krautzun (1997)
* Alemaña Gerhard Kleppinger (1997-99)
* Alemaña Willi Reimann (1999-00)
* Alemaña Dietmar Demuth (2000-02)
* Alemaña Joachim Philipkowski (2002)
* Alemaña Franz Gerber (2002-04)
* Alemaña Andreas Bergmann (2004-06)
* Alemaña Holger Stanislawski (2006-07)
* Alemaña André Trulsen (2007-08)
* Alemaña Holger Stanislawski (2008-2011)
* Alemaña André Schubert (dende 2011)
 |

A cultura do club
-----------------

Tenda de agasallos no estadio.
Outra foto da tenda.
* O St. Pauli abre os seus partidos de local con *Hells Bells* de AC/DC, e despois de cada gol do St. Pauli, a *Song 2* (Canción 2) de Blur.
* A rivalidade desenvolvida entre o St. Pauli e o Hansa Rostock a principios dos anos 1990 debido ao gran número de neonazis seareiros do "Hansa" naquel tempo. Como a dirección do Hansa Rostock tivo a estes grupos baixo control e finalmente prohibiunos, e debido a que os dous equipos non xogaron na mesma liga nos últimos anos, a rivalidade perdeu o brillo.
* O *arquinimigo do club* é o Hamburger SV, o club máis grande da cidade de Hamburgo. Máis aló do derby os partidos celebráronse baixo vixilancia policial para manter separadas a ambas as inchadas, xa que o HSV ten un pequeno, pero notorio, grupo de seareiros neo-fascistas. Durante os derbies, algúns partidarios do Hamburgo utilizan bandeiras coa palabra "HASS" (odio), ou cantan o "Zecke verrecke!", mentres que a inchada do St. Pauli cantan a miúdo como resposta, en alusión á escena italiana ultra-esquerdista, o "Amburgo, Amburgo: Vaffanculo!" (Hamburgo, Hamburgo: váianse á merda!). Debido a que o estadio do Hamburgo queda nos arredores da cidade, moitos seareiros do St. Pauli ven ao seu club como o único club de fútbol "verdadeiro" na cidade.
* Os seareiros do St. Pauli refírense ás veces ao club como *Weltpokalsiegerbesieger* (*Gañadores do Campión Mundial de Clubs*) despois do seu triunfo de local en 2002 por 2 a 1 contra o Bayern Múnic, entón gañadores da Copa Intercontinental. Outro alcume popular para o club é *Freibeuter der Liga* (*Piratas da liga*) así como o de *Freudenhaus der Liga* (*Casa de Diversión (ou inclusivo Bordel) da liga*).
* O club tamén posúe un equipo feminino de rugby, o cal gañou oito títulos nacionais (1995, 2000, 2001, 2003, 2005–08).
* O seu presidente entre 2002 e 2010, Corny Littmann, é abertamente homosexual.
* É o club con maior número de seguidoras femininas.
* O club foi anfitrión da FIFI Wild Cup 2006, un torneo composto por seleccións nacionais non recoñecidas pola FIFA como Groenlandia, o Tíbet e Zanzíbar. O club participou co nome de "República de St. Pauli".

Notas
-----

1. ↑  Jankowski/Pistorius/Prüß, Fußball im Norden (Barsinghausen 2005), p. 100
2. ↑  "FC St. Pauli Jahr100Elf steht offiziell fest". Arquivado dende o orixinal o 03 de outubro de 2011. Consultado o 22 de novembro de 2011.

Véxase tamén
------------

### Outros artigos

* Millerntor-Stadion

### Ligazóns externas

* Sitio web oficial do St. Pauli

|  |  |
| --- | --- |
| Control de autoridades | 
* Wd: Q6463
* WorldCat
* VIAF: 263115991
* GND: 2104300-0
* LCCN: n2004154174

 |